Motoriste ontsteld oor Sanral-boelietaktiek | Netwerk24
Motoriste ontsteld oor Sanral-boelietaktiek
Deur Pauli van Wyk en Piet Matipa 03 Junie 2014 11:51
Gautengse motoriste het Dinsdagoggend met ontsteltenis gereageer op Sanral se “boelietaktiek” omdat motoriste by padblokkades uitgevra word oor hul etol-skyfies.
Die Gautengse Verkeerspolisie (GVP) en Sanral het padblokkades regoor Gauteng gehou waar Sanral se etol-voertuie geparkeer was - sommige met blou ligte.
Volgens Busathi Nxumalo, GVP-woordvoerder, het beamptes geen reg om motoriste te dwing om etol-skyfies te koop nie.
“Dit is nie in dié stadium 'n oortreding om nié 'n etol-skyfie te hê nie. Sanral se voertuie word net aan die gemeenskap gewys. Dit gaan oor sigbaarheid.
“Die GVP het voortgegaan om lisensies na te gaan.”
Motoriste het op sosiale netwerke teen dié bewusmakingsveldtog uitgevaar en dit boelietaktiek genoem.
Die verkeerspolisie wat mense in Pretoria by die Rigel-afrit op die N1-snelweg afgetrek het, het gesê hulle is besig met wetstoepassing.
Dié lede het motoriste sedert Dinsdagoggend afgetrek en onder meer gevra of hulle etol-skyfies het.
By dié afrit het twee vraghouers gestaan met die etol-handelsmerk daarop.
Een lid het aan Beeld gesê: "Ons gaan nie nou optree teen mense wat nie etol-skyfies het nie, maar sal binnekort."
Gautengse verkeerspolisielede het motoriste Dinsdag by die Rigel-afrit op die N1-snelweg in Pretoria afgetrek en glo onder meer gevra of hul etol-skyfies het. Foto: Lisa Hnatowicz/Foto24